સંવત 2074નો આરંભ નોટબંધી અને જીએસટીની અસરમાંથી બહાર આવવા મથી રહેલા અર્થતંત્ર સાથે થયો હતો. વર્ષનો મોટા ભાગનો ગાળો દેશની અર્થવ્યવસ્થા સ્થિર હતી, પરંતુ તે પછી અમેરિકા અને ચીન વચ્ચે ટ્રેડ વૉરના ભયથી રોકાણકારો ગભરાયા હતા. ઘરઆંગણે સંસ્થાકીય રોકાણકારોએ શૅરબજારમાં રોકાણો ચાલુ રાખ્યાં હતાં, પરંતુ વિદેશી રોકાણકારોએ ભારતીય કંપનીઓના શૅર્સમાં વધુપડતા મૂલ્યાંકન અને રૂપિયાના અવમૂલ્યનને કારણે સાવચેતીભરી ચાલ અપનાવી હતી. વર્ષને અંતે અર્થવ્યવસ્થાને લગતા અનેક નબળાં પાસાં સામે આવ્યાં - ક્રૂડતેલના ઊંચા ભાવ, રૂપિયાનો ઘસારો, ચાલુ ખાતાની ખાધમાં વૃદ્ધિ, વગેરે. પરિણામે બજારો ઘટાડા તરફ ધકેલાયાં.